ธปท.หนุนใช้เงินหยวนลดความเสี่ยงค้าขายไทย-จีน
ธปท.ร่วมมือธนาคารกลางฮ่องกงหนุนใช้เงินหยวนส่งเสริมการค้าไทย-จีนให้สูงขึ้น ลดความเสี่ยงจากการใช้เงินสกุลหลักอย่างเหรียญสหรัฐ
14 ต.ค. 2557

ธปท.ร่วมมือธนาคารกลางฮ่องกงหนุนใช้เงินหยวนส่งเสริมการค้าไทย-จีนให้สูงขึ้น ลดความเสี่ยงจากการใช้เงินสกุลหลักอย่างเหรียญสหรัฐ 
นางจันทวรรณ สุจริตกุล ผู้ช่วยผู้ว่าการสายตลาดการเงิน  ธนาคารแห่งประเทศไทย (ธปท.) กล่าวเปิดการสัมมนาในหัวข้อ "hong kong-thailand Renminbi business forum" ซึ่งธปท.ร่วมกับธนาคารกลางฮ่องกงจัดขึ้น เพื่อเพิ่มความร่วมมือในการทำธุรกรรมเงินหยวนในประเทศไทย ว่า ปัจจุบันฮ่องกงถือเป็นตลาดเงินหยวนที่ซื้อขายในต่างประเทศที่มีขนาดใหญ่ที่สุด มีบริการธุรกรรมเงินหยวนที่หลากหลาย และเป็นศูนย์กลางการระดมทุนและลงทุนในผลิตภัณฑ์เงินหยวนที่สำคัญ ธปท.จึงต้องการหาแนวทางในการส่งเสริมและลดอุปสรรคการให้บริการธุรกรรมเงินหยวน  ประกอบกับความสำคัญของเงินหยวนมีแนวโน้มว่าจะมีบทบาทเพิ่มขึ้นเรื่อยๆ ในอนาคต ฉะนั้น ธปท.จึงได้พยายามส่งเสริมให้ผู้ประกอบการไทย หน่วยงานภาครัฐ ธนาคารพาณิชย์ของไทยและฮ่องกง ภาคธุรกิจ กองทุนรวม และบริษัทประกันชีวิตให้ เริ่มหันมาใช้เงินหยวนในการค้าและการลงทุนมากขึ้น เพื่อเป็นเครื่องมือหนึ่งในการบริหารจัดการความเสี่ยงจากอัตราแลกเปลี่ยน และลดผลกระทบจากความผันผวนของเงินสกุลหลัก ซึ่งปัจจุบัน 80%ของมูลค่าการค้าระหว่างประเทศยังเป็นสกลุเงินเหรียญสหรัฐที่มีแนวโน้มจะผันผวนสูงขึ้น 
น.ส.วชิรา อารมย์ดี ผู้อำนวยการอาวุโส ฝ่ายตลาดการเงิน ธปท. กล่าวว่า ปัจจุบันผู้ประกอบการไทยมีการชำระค่าสินค้าและบริการเป็นเงินสกุลหยวนน้อยมาก สัดส่วนประมาณ  1 % ของมูลค่าการค้าระหว่างไทยและจีน ซึ่งหากดูจากมูลค่าสินค้านำเข้าแสดงออกจำแนกตามประเทศของไทยและจีน  ล่าสุด ณ เดือนส.ค.อยู่ที่ 1.6 แสนล้านบาท แบ่งเป็นการส่งออกไปจีนมูลค่า 6.53 หมื่นล้านบาท และมูลค่าการนำเข้าจากจีน 9.48 หมื่นล้านบาท ซึ่งหากดูจากสัดส่วนที่ 1% อาจจะดูน้อย แต่อย่าลืมว่าสัดส่วนการใช้เงินหยวนมีอัตราการเพิ่มใช้เพิ่มขึ้นค่อนข้างสูง  และมีแนวโน้มเพิ่มขึ้นอีก ตามการขยายตัวของการค้าระหว่างไทย-จีน แต่อาจจะใช้เวลาอีกสักระยะหนึ่งในการเพิ่มสัดส่วนการทำธุรกรรมด้วยเงินหยวนให้เพิ่มจากปัจจุบัน